ລັດຖະບານສະຫະພັນຣັດເຊຍຈະໃຊ້ງົບປະມານ 12 ລ້ານໂດລາສະຫະລັດ ເຂົ້າໃນການປັບປຸງໂຮງໝໍມິດຕະພາບ, ນະຄອນຫຼວງວຽງຈັນ ໃຫ້ທັນສະໄໝ ໂດຍປະຕິບັດພາລະກິດປົດປ່ອຍປະເທດລາວອອກຈາກໝວດ “ປະເທດດ້ອຍພັດທະນາໃນໂລກ” ໃນປີ 2026, ພ້ອມທັງບັນລຸເປົ້າໝາຍການພັດທະນາແບບຍືນຍົງ.
ວັນທີ 19 ທັນວາ 2021, ລັດຖະບານຂອງສະຫະພັນຣັດເຊຍ ໄດ້ອະນຸມັດການສຶກສາຄວາມເປັນໄປໄດ້ສໍາລັບການປັບປຸງທີ່ທັນສະໄໝຂອງໂຮງໝໍມິດຕະພາບຢ່າງຮອບດ້ານ, ກະກຽມໂດຍຫ້ອງການປະຈຳປະເທດສໍາລັບການບໍລິການໂຄງການຂອງອົງການສະຫະປະຊາຊາດ (UNOPS) ເຊິ່ງລັດຖະບານສະຫະພັນຣັດເຊຍຈະໃຊ້ງົບປະມານປະມານ 12 ລ້ານໂດລາສະຫະລັດ, ຈະປັບປຸງລະບົບສາທາລະນະສຸກຂອງ ສປປ ລາວ ຕື່ມອີກ, ເສີມຂະຫຍາຍຄວາມສາມາດຕ້ານການຕິດເຊື້ອພະຍາດ ໂຄໂຣນາ ສາຍພັນໃໝ່, ແລະ ປະຕິບັດພາລະກິດປົດປ່ອຍປະເທດລາວອອກຈາກໝວດ “ປະເທດດ້ອຍພັດທະນາໃນໂລກ” ໃນປີ 2026, ພ້ອມທັງບັນລຸເປົ້າໝາຍການພັດທະນາແບບຍືນຍົງ.
ໂຮງໝໍມິດຕະພາບ ຣັດເຊຍ-ລາວ ສ້າງຂຶ້ນໃນປີ 1990, ເພື່ອເປັນສ່ວນໜຶ່ງຂອງການຊ່ວຍເຫຼືອຂະໜາດໃຫຍ່ຮອບດ້ານ ເຂົ້າໃນການພັດທະນາເສດຖະກິດ-ສັງຄົມຂອງລາວ ເຊິ່ງໂຮງໝໍແຫ່ງນີ້ໄດ້ກາຍເປັນໜຶ່ງໃນບັນດາສັນຍາລັກຫຼັກ ຂອງສາຍພົວພັນມິດຕະພາບທີ່ເປັນມູນເຊື້ອລະຫວ່າງປະຊາຊົນຣັດເຊຍ ແລະ ລາວ, ສາຍພົວພັນມິດຕະພາບອັນໃກ້ຊິດ ແລະຄວາມໄວ້ເນື້ອເຊື່ອໃຈຂອງການພົວພັນຄູ່ຮ່ວມມືຍຸດທະສາດທີ່ນັບມື້ນັບພັດທະນາ.
ຂໍ້ມູນຈາກ: ສະຖານທູດຣັດເຊຍປະຈຳລາວ